[bookmark: _GoBack]NAGRADNI KONKURS FONDA NENADA M. KOSTIĆA ZA NAJBOLJE DIPLOMSKE ILI MASTER RADOVE IZ SVIH OBLASTI ČISTE I PRIMENJENE HEMIJE

Fond Nenada M. Kostića za hemijske nauke 25 godina radi na korist nauke i nastave u Srbiji; pet godina takođe u Bosni i Hercegovini, Hrvatskoj, Crnoj Gori. Upravni odbor Fonda čine univerzitetski nastavnici i istraživači u Srbiji: dr Tatjana Ž. Verbić, sa Hemijskog fakulteta Univerziteta u Beogradu, predsednik; dr Jovana M. Francuz, sa Prirodno-matematičkog fakulteta Univerziteta u Novom Sadu; dr Biljana Đ. Glišić, sa Prirodno-matematičkog fakulteta Univerziteta u Kragujevcu; dr Marija S. Genčić, sa Prirodno-matematičkog fakulteta Univerziteta u Nišu; dr Igor A. Pašti, sa Fakulteta za fizičku hemiju Univerziteta u Beogradu; dr Uroš Ž. Anđelković, sa Instituta za hemiju, tehnologiju i metalurgiju Univerziteta u Beogradu.

Fond namerava da nagradi autore i pohvali mentore dvaju najboljih radova odbranjenih u periodu od 1. novembra 2025. do 31. oktobra 2026. godine. Novčane nagrade iznosiće 1250 odnosno 1100 evra. Nenagrađeni kandidati dobiće po jedan grafički list srpskih likovnih umetnika. 
Fond namerava da dodeli vankonkursnu nagradu od 1250 evra po svome izboru.  
Konkurs traje od 16. novembra 2026. do 15. januara 2027. godine. Kandidati se na konkurs prijavljuju sami, formularom priloženim objavi konkursa. Potpuna prijava sadrži ove priloge:
· biografiju, ne dužu od jedne strane, sa podacima o srednjoškolskom obrazovanju, univerzitetskim studijama, karijeri, eventualnim nagradama i uspesima; 
· diplomski ili master rad;
· uverenje o odbranjenom radu;
· video prezentaciju diplomskog ili master rada od približno pet minuta;
· uverenje o položenim ispitima sa ocenama na osnovnim i master studijama do prijave na konkurs; 
· dve poverljive preporuke, koje merodavne osobe, ne kandidat, šalju na e-adresu: tatjanad@chem.bg.ac.rs; 
· spisak i kopije objavljenih radova i saopštenja.
Prijavu i obavezne priloge poslati na e-adresu: tatjanad@chem.bg.ac.rs.

Upravni odbor i predsednik Fonda vrednovaće zasluge kandidata po ustaljenim merilima: naučna vrednost rada; originalnost; kvalitet i primenljivost rezultata; objavljeni i saopšteni naučni i stručni radovi, ako ih kandidat ima; komisijska ocena odbranjenog rada; uspeh na studijama; i slično.

Fond namerava da dodeli nagrade i pohvale po tradiciji – u maju 2027. godine – ovaj put na Univerzitetu u Novom Sadu. Datum i mesto svečanosti biće objavljeni naknadno. Nagrađeni kandidati i pohvaljeni mentori obavezni su da prisustvuju svečanosti. Dobitnici nagrada izložiće svoje radove u predavanjima od po najviše sedam minuta. Svim nagrađenim i nenagrađenim kandidatima i njihovim mentorima koji budu prisustvovali svečanosti i koji to zatraže unapred biće plaćeni putni troškovi. Svi prisutni biće pozvani na skroman prijem u čast nagrađenih i pohvaljenih. 

Bliža obaveštenja o konkursu mogu se dobiti od dr Tatjane Ž. Verbić: telefon +38163255356, 
e-adresa: tatjanad@chem.bg.ac.rs i od predsednika i vlasnika Fonda, dr Nenada M. Kostića, čija 
e-adresa je nen.m.kos@gmail.com. 

